b'\n_START_ARTICLE_\nStolnica svetega Petra, York\n_START_SECTION_\nZgodovina\n_START_PARAGRAPH_\nYork je imel preverljivo prisotnost kr\xc5\xa1\xc4\x8danstva \xc5\xbee v 4. stoletju. Obstajajo pa posredni dokazi, ki ka\xc5\xbeejo, da je bilo kr\xc5\xa1\xc4\x8danstvo prisotno tudi \xc5\xbee prej. Tako Beda pi\xc5\xa1e, da so misijonarje iz Rima poslali v Eleutherius na zahtevo poglavarja Lucija Britanskega v letu 180, da bi vzpostavil nasprotje vzhodnim in zahodnim obredom, ki so vznemirjali cerkev. Tradicija govori o 28 britanskih \xc5\xa1kofih, eden za vsako izmed ve\xc4\x8djih britanskih mest, nad katerimi predsedujejo nad\xc5\xa1kofje v Londonu, Yorku in Caerleon-on-Usku._NEWLINE_Prva zabele\xc5\xbeena cerkev na mestu dana\xc5\xa1nje stolnice je bil lesen objekt, zgrajen v naglici leta 627, da bi zagotovili prostor za krst Edvina, kralja Northumbrije. Dela na pove\xc4\x8danju stavbe so se za\xc4\x8dela v 630-tih. Kamnita struktura je bila kon\xc4\x8dana leta 637 pod kraljem Osvaldom iz Northumbrije in je bila posve\xc4\x8dena svetemu Petru. Cerkev je bila kmalu v slabem stanju in je bila v razpadajo\xc4\x8dem stanju \xc5\xbee leta 670, ko jo je videl St. Wilfrid ob obisku Yorka. Dal jo je popraviti in obnoviti. Pripadajo\xc4\x8da \xc5\xa1ola in knji\xc5\xbenica sta bili ustanovljeni v 8. stoletju in sta bili med najbolj pomembnimi v severni Evropi. _NEWLINE_Leta 741 je bila cerkev uni\xc4\x8dena v po\xc5\xbearu. Obnovljena je bila v bolj impresivno strukturo, ki je vsebovala trideset oltarjev. Cerkev in celotno obmo\xc4\x8dje je \xc5\xa1lo skozi roke \xc5\xa1tevilnih osvajalcev, njena zgodovina je nejasna vse do 10. stoletja. Pri\xc5\xa1la je serija benediktinskih nad\xc5\xa1kofov, vklju\xc4\x8dno sveti Osvald, Wulfstan in Ealdred, ki so potovali v Westminster na kronanje  Viljema Osvajalca leta 1066. Ealdred je umrl leta 1069 in je bil v cerkvi tudi pokopan. _NEWLINE_Cerkev je bila po\xc5\xa1kodovana leta 1069 v napadih Viljema Osvajalca na sever, a je prvi normanski nad\xc5\xa1kof, Thomas Bayeux, ki je prispel leta 1070, organiziral popravilo. Danci so uni\xc4\x8dili cerkev leta 1075, a so jo spet obnovili leta 1080. Zgrajena v normanskem slogu, je bila 111 m dolga in oblikovana v belih in rde\xc4\x8dih \xc4\x8drtah. Nova struktura je bila po\xc5\xa1kodovana v po\xc5\xbearu leta 1137, vendar so jo kmalu popravili. Kor in kripta sta bila predelana leta 1154, zgrajena je bila tudi nova kapelica, vse v normanskem slogu._NEWLINE_Gotika je pri\xc5\xa1la v stolnico v sredini 12. stoletja. Walter de Gray je postal nad\xc5\xa1kof leta 1215 in odredil gradnjo gotske zgradbe podobno kot v Canterburyju. Gradnja se je za\xc4\x8dela leta 1220. Severni in ju\xc5\xbeni transept sta bila prvi novi strukturi, zaklju\xc4\x8deni v 1250-tih, oba zgrajena v slogu zgodnje angle\xc5\xa1ke gotike, vendar izrazito vi\xc5\xa1jih sten. Osrednji stolp z lesenim zvonikom je bil kon\xc4\x8dan isto\xc4\x8dasno. Gradnja se je nadaljevala v 15. stoletju._NEWLINE_Kapiteljska dvorana se je za\xc4\x8dela graditi v 1260-tih in je bila kon\xc4\x8dana pred letom 1296. \xc5\xa0iroka ladja je bila zgrajena v 1280-tih na normanskih temeljih. Streha je bila zaklju\xc4\x8dena v 1330-tih, obokanje pa ni bilo kon\xc4\x8dano do leta 1360. Dela so se nato preselila na vzhodni krak in kapele, z zadnjo normansko strukturo, korom, ki se je poru\xc5\xa1il v 1390-tih. Dela so kon\xc4\x8dali okoli leta 1405. V letu 1407 se je poru\xc5\xa1il osrednji stolp; pomoli so bili nato okrepljeni in nov stolp zgrajen do leta 1420. Med letoma 1433 in 1472 so dodali zahodni stolp. Stolnica je bila razgla\xc5\xa1ena za popolno in posve\xc4\x8dena leta 1472. _NEWLINE_Angle\xc5\xa1ka reformacija je privedla do plenjenja mnogih zakladov in izgubo veliko cerkvenih posesti. Pod Elizabeto I. so iz stolnice odstranili vse ostanke rimskega katolicizma; veliko oken, oltarjev in grobov je bilo uni\xc4\x8denih. V angle\xc5\xa1ki dr\xc5\xbeavljanski vojni je bilo mesto York oblegano in je leta 1644 padlo v roke silam Cromwella, vendar je Thomas Fairfax prepre\xc4\x8dil vsako nadaljnjo \xc5\xa1kodo na stolnici._NEWLINE_Po umiritvi verskih napetosti so opravili nekaj del na obnovi. Med letoma 1730 - 1736 je bilo ponovno narejeno celo nadstropje stolnice iz vzor\xc4\x8dastega marmorja, od leta 1802 pa se je za\xc4\x8dela velika obnova. 2. februarja 1829 je po\xc5\xbeig nekonformisti\xc4\x8dnega Jonathana Martina povzro\xc4\x8dil veliko \xc5\xa1kodo na vzhodnem kraku.  Naklju\xc4\x8dni po\xc5\xbear leta 1840 je ob\xc5\xa1el ladjo, jugozahodni stolp in ju\xc5\xbeni hodnik odkril in po\xc4\x8drnil lupine. Stolnica je zabredla v dolgove in tako so bila leta 1850 dela prekinjena. Od leta 1858 dalje je Augustus Duncome uspe\xc5\xa1no delal na o\xc5\xbeivitvi stolnice._NEWLINE_V 20. stoletju je bilo delo na ohranitvi bolj usklajeno, \xc5\xa1e posebej po raziskavi stavbe 1967, ki je pokazala, da je zlasti osrednji stolp blizu propada. 2.000.000 \xc2\xa3 je bilo porabljeno leta 1972 za okrepitev gradbenih temeljev in strehe. Med izkopavanji, ki so bila izvedena, so pod ju\xc5\xbenim transeptom na\xc5\xa1li rimski Principia (sede\xc5\xbe rimske utrdbe, Eboracum). To obmo\xc4\x8dje, kot tudi ostanki normanske stolnice so bili ponovno odprti za javnost spomladi 2013 kot del nove razstave, ki ka\xc5\xbee zgodovino stavbe York Minster._NEWLINE_9. julija 1984 je po\xc5\xbear, ki je bil posledica udara strele, uni\xc4\x8dil streho na ju\xc5\xbeni pre\xc4\x8dni ladji in za popravila so porabili okrog 2.500.000 \xc2\xa3. Restavratorska dela so bila kon\xc4\x8dana leta 1988, vklju\xc4\x8dili so tudi nove sklepnike. V letu 2007 se je za\xc4\x8dela prenova na vzhodni fasadi, vklju\xc4\x8dno z Velikim vzhodnim oknom, predvideni stro\xc5\xa1ek je 23 milijonov funtov. _NEWLINE_V letu 2000, je dekan in kanonik dovolil predvajati slavni York Mystery , ki ga je re\xc5\xbeiral Greg Doran. (povezava na stran s fotografijami iz te predstave, ki je potekala v Dr\xc5\xbeavnem centru za staro glasbo. )\n_START_SECTION_\nArhitektura sedanje stavbe\n_START_PARAGRAPH_\nYork Minster je druga najve\xc4\x8dja gotska stolnica v severni Evropi in jasno ka\xc5\xbee razvoj angle\xc5\xa1ke gotske arhitekture iz zgodnjega obdobja vse do sloga perpendicular ali pali\xc4\x8dastega sloga. Sedanja stavba se je za\xc4\x8dela graditi okoli leta 1230 in se je zaklju\xc4\x8dila leta 1472. Ima tloris kri\xc5\xbea z osmerokotno kapiteljsko dvorano, ki je pritrjena na severno pre\xc4\x8dno ladjo, osrednji stolp in dva stolpa na zahodni strani. Kamen uporabljen za gradnjo je magnezijev apnenec, kremno bele barve, ki je bil pridobljen v bli\xc5\xbeini Tadcastra. Stolnica je 158 m dolga, vsak stolp je 61 m visok. Kor ima notranjo vi\xc5\xa1ino 31 m._NEWLINE_Severna in ju\xc5\xbena pre\xc4\x8dna ladja (transept) sta bili prvi zgrajeni del nove cerkve. Imata preprosta lancetna okna, najbolj znano je okno imenovano Pet sester v severni pre\xc4\x8dni ladji. Ima pet lancet, vsaka je visoka 16 m in zastekljena s sivim slikanim steklom, namesto pripovednih scen ali simbolnih motivov, ki so obi\xc4\x8dajni v srednjeve\xc5\xa1kih vitra\xc5\xbeih. V ju\xc5\xbeni pre\xc4\x8dni ladji je znano okno rozeta, katerega steklo datira v pribli\xc5\xbeno leto 1500 in obele\xc5\xbeuje zdru\xc5\xbeitev kraljevih rodbin York in Lancaster. Strehi transeptov sta iz lesa, ki je v ju\xc5\xbeni pre\xc4\x8dni ladji zgorela v po\xc5\xbearu leta 1984 in je bila zamenjana v restavratorskih delih, ki so bila kon\xc4\x8dana leta 1988. Na novo so bili oblikovani sklepniki, od katerih jih je pet oblikovano od zmagovalcev nate\xc4\x8daja, ki ga je organiziral televizijski program BBC._NEWLINE_Dela na kapiteljski dvorani in njeni ve\xc5\xbei, ki jo povezuje s severno pre\xc4\x8dno ladjo so se za\xc4\x8dela, ko sta bili kon\xc4\x8dani pre\xc4\x8dni ladji. Slog kapiteljske dvorane je iz zgodnjega dekorativnega obdobja (decorated style), kjer so bili uporabljeni geometri\xc4\x8dni vzorci v oknih s krogovi\xc4\x8djem, ki so \xc5\xa1ir\xc5\xa1i od tistih v zgodnjem obdobju. Dela so bila zaklju\xc4\x8dena pred pojavom krivulje ogee (oslovski hrbet - je v obliki \xc4\x8drke S z dvojno krivino, ki je bila v veliki meri uporabljena na koncu tega obdobja). Okna pokrivajo skoraj vse zgornje stene prostora, kar dela dvorano svetlo. Kapiteljska dvorana je osmerokotna, kot je to primer v mnogih katedralah, vendar je znan po tem, da nima srednjega stebra, ki bi podpiral streho. Lesen strop, ki je bil inovativno oblikovan, je dovolj lahek, da je lahko oprt na stene. Dvorana ima nad zgornjimi nadstre\xc5\xa1ki veliko kipov glav, kar predstavlja najbolj\xc5\xa1e gotsko kiparstvo v dr\xc5\xbeavi. Predstavljajo \xc4\x8dlove\xc5\xa1ke glave od katerih si niti dve nista podobni, nekatere imajo razvle\xc4\x8dene obraze, angele, \xc5\xbeivali in groteske. Posebnost dvorane je uporaba Purbeck marmorja, ki krasi baldahine in bogati dekoracijo._NEWLINE_Glavna ladja je bila zgrajena med letoma 1291 in okoli 1350 in je tudi v dekorativnem gotskem slogu. To je naj\xc5\xa1ir\xc5\xa1a gotska ladja v Angliji in ima leseno streho (pobarvana je tako, da se zdi kot da je kamnita), stranski ladji sta obokani. Na zahodnem koncu je Veliko vzhodno okno, znano kot Srce Yorkshira, ki ima krogovi\xc4\x8dje iz pozne decorated gotike._NEWLINE_Vzhodni del stolnice je bil zgrajen med letoma 1361 in 1405 v gotskem slogu perpendicular. Kljub spremembam v slogu, opaznih v podrobnostih, kot so krogovi\xc4\x8dje in kapiteli, vzhodni krak ohranja vzorec ladje. Vzhodni del vsebuje \xc5\xa1tiri dele kora; drugi sklop ladij ima le polovi\xc4\x8dno vi\xc5\xa1ino in Marijino kapelo (Lady Chapel). Ladje so v liniji z oltarjem in slu\xc5\xbeijo kot osvetlitev nanj. Za oltarjem je Veliko vzhodno okno, najve\xc4\x8dji srednjeve\xc5\xa1ki vitraj na svetu, ki je bilo v postopku restavriranja, in naj bi bilo dokon\xc4\x8dano leta 2015-16. Pod oknom je postavljena kupola iz nerjave\xc4\x8dega jekla, ki je bila odprta konec oktobra 2012, in vsebuje pet ohranjenih plo\xc5\xa1\xc4\x8d iz okna, od katerih se ena spremeni vsak mesec. Kupola omogo\xc4\x8da obiskovalcem, da vidijo delo znamenitega srednjeve\xc5\xa1kega umetnika Johna Thorntona od blizu in ka\xc5\xbee izjemne podrobnosti v vsaki plo\xc5\xa1\xc4\x8di._NEWLINE_Okra\xc5\xa1en Glavni stolp je bil zgrajen med letoma 1407 in 1472 v perpendicular slogu. Pod njim se lo\xc4\x8di kor od kri\xc5\xbei\xc5\xa1\xc4\x8da ladij s presenetljivo korno pregrado - \xc2\xbbpregrado kraljev\xc2\xab\xc2\xa0iz 15. stoletja. Vsebuje skulpture angle\xc5\xa1kih kraljev od Viljema Osvajalca do Henrika VI. iz kamna in pozla\xc4\x8denimi nadstre\xc5\xa1ki z rde\xc4\x8dim ozadjem. Nad pregrado so orgle, ki datirajo v leto 1832. Zahodna stolpa sta, v nasprotju z osrednjim stolpom, zelo dekorirana in se zlijeta z zidom, vseh osem fial je spet v perpendicular slogu.\n_START_SECTION_\nVitra\xc5\xbei\n_START_PARAGRAPH_\nYork kot celota, zlasti pa stolnica, imajo dolgo tradicijo oblikovanja lepih vitrajev. Nekateri segajo v 12. stoletje. Iz zapisov izhaja, da je veliko stekla (belega ali barvnega) pri\xc5\xa1lo iz Nem\xc4\x8dije.   Ob prihodu v York je bilo zapleteno pobarvano, kaljeno in potem zastekljeno skupaj s svincem na oknih. 23 m visoko Veliko vzhodno okno je ustvaril John Thornton v za\xc4\x8detku 15. stoletja in je najve\xc4\x8dji srednjeve\xc5\xa1ki vitraj na svetu. Druga pomembna okna v stolnici so okra\xc5\xa1ena rozeta in 15 m  visoko okno Pet sester. Zaradi dalj\xc5\xa1ih \xc4\x8dasovnih obdobij, v katerih je bilo name\xc5\xa1\xc4\x8deno steklo, so vidne v razli\xc4\x8dnih oknih razli\xc4\x8dne vrste zasteklitev in slikarskih tehnik, ki so se razvijale ve\xc4\x8d kot sto let. Pribli\xc5\xbeno dva milijona posameznih kosov stekla je vgrajenega v 128 vitrajev. Veliko stekla je bilo odstranjenega pred in spet vrnjenega po prvi in drugi svetovni vojni. Okna se nenehno \xc4\x8distijo in vzdr\xc5\xbeujejo, da bi ohranila svojo lepoto._NEWLINE_V letu 2008 se je za\xc4\x8del pomemben projekt za ohranjanje Velikega vzhodnega okna, ki obsega odstranitev, kleparska dela in ponovno izdelavo vsake posamezne plo\xc5\xa1\xc4\x8de. Medtem ko je bilo okno v skladi\xc5\xa1\xc4\x8du na dvori\xc5\xa1\xc4\x8du stolnice, je  30. decembra 2009 izbruhnil po\xc5\xbear v neki sosednji pisarni, zaradi elektri\xc4\x8dne okvare.  311 plo\xc5\xa1\xc4\x8d, ki so bile shranjene v sosednjem prostoru, je bilo nepo\xc5\xa1kodovanih in so bile uspe\xc5\xa1no preseljene na varno.\n_START_SECTION_\nStolpi in zvoniki\n_START_PARAGRAPH_\nDva zahodna stolpa stolnice imata zvonove in uro, ki bije. Severozahodni stolp ima zvon Velikega Petra (216 CWT ali 10,8 ton) in \xc5\xa1est ur z zvonovi (najve\xc4\x8dji tehta nekaj ve\xc4\x8d kot 60 CWT ali 3 tone). Jugozahodni stolp ima 14 zvonov (tenor 59 CWT ali 3 tone) razli\xc4\x8dnih intonacij in 22 carillon zvonov (tenorskih 23 CWT ali 1,2 tone), na katere se je igra z batom tipkovnice v komori (skupaj 35 zvonov)._NEWLINE_Ura bije vsake \xc4\x8detrt ure podnevi, Veliki Peter bije na celo uro. Menjave tonov zvonov so redne ob nedeljah pred cerkveno slu\xc5\xbebo in ob drugih prilo\xc5\xbenostih. York Minster je postal prva stolnica v Angliji, da ima carillon zvonove, \xc5\xa1tiriindvajset malih zvon\xc4\x8dkov, ki so jih dobili 4. aprila 2008. Dodani so k obstoje\xc4\x8dim Nelson Chime, ki bijejo okoli 5:00 popoldan in dajejo skupaj s 35 carillon zvonovi tri kromati\xc4\x8dne oktave. Novi zvonovi so bili izdelani v livarni Loughborough Bell Foundry of Taylors, Eayre & Smith in stolnici podarjeni.\n_START_SECTION_\nRelikvije\n_START_PARAGRAPH_\nKo je bil Toma\xc5\xbe Becket umorjen in pozneje pokopan v Canterburyju, se je York zna\xc5\xa1el brez ve\xc4\x8djih tekmecev za romarje. Natan\xc4\x8dneje, romarji porabijo denar in pustijo darila za podporo stolnici. Zato je Walter de Gray, ki ga je kralj podprl, napisal peticijo pape\xc5\xbeu. 18. marca 1226 je pape\xc5\xbe Honorij III. izdal pismo o tem, da je ime William (Fitzherbert), nekdanji nad\xc5\xa1kof Yorka, "vpisano v katalog svetnikov". Tako se je zdaj imenoval St. William York\xc5\xa1ki (\xc4\x8digar ime je morda bolj pogosto povezano s sosednjim kolid\xc5\xbeem St. Williama). York je imel svojega svetnika, vendar je trajalo do leta 1279, ko je bil William de Wickwane (William de Wykewayne) izvoljen za nad\xc5\xa1kofa, da so ostanke kanoniziranega Williama prenesli v sveti\xc5\xa1\xc4\x8de, pripravljeno za oltarjem.  29. decembra je kralj Edward I., skupaj s prisotnimi \xc5\xa1kofi, prenesel relikvije v novo po\xc4\x8divali\xc5\xa1\xc4\x8de, stro\xc5\xa1ke pa je pla\xc4\x8dal Anthony Beck, posve\xc4\x8den isti dan kot \xc5\xa1kof Durhama._NEWLINE_Grobnica Walterja de Graya je bil postavljena v ju\xc5\xbeni pre\xc4\x8dni ladji. Njegove posmrtne ostanke so pokopali na "binko\xc5\xa1ti leta 1255" pod njegovo podobo vklesano iz Purbeck marmorja, kako se pod baldahinom naslanja na deset lahkih stebrov. Kasneje je bil nekoliko skrit za zaslon.\n_START_SECTION_\nOrgle\n_START_PARAGRAPH_\nPrvotne orgle je uni\xc4\x8dil ogenj leta 1829, sedanje, ki jih je izdelal Elliot and Hill so iz leta 1832. Te orgle so bile obnovljene leta 1859 (izvajalec del William Hill and Sons). Zunanjost je ostala nedotaknjena, mehanski del pa je nov, ohranjene so tudi najve\xc4\x8dje cevi nekdanjega instrumenta._NEWLINE_Leta 1903 so J.W. Walker and Sons zgradili nove v isti okvir. Ohranili so ve\xc4\x8d registrov iz prej\xc5\xa1njih orgel._NEWLINE_Nekaj dela je bilo opravljeno leta 1918 (Harrison & Harrison), ko sta bila dodana slavna Tuba Mirabilis in Veliki zbor. Leta 1931 so dodali novo konzolo in elektro-pnevmatski del, skupaj s \xc5\xa1tirimi novimi registri. Manj\xc5\xa1e solo tube so bile zaprte v posebnem boksu. Leta 1960 so J.W. Walker & Sons obnovlili orgle, zni\xc5\xbeali pritiske pihanja, uvedli mutacije in vi\xc5\xa1ji zborovski del v duhu neoklasicisti\xc4\x8dnega gibanja. Orgle so o\xc4\x8distili leta 1982._NEWLINE_Ogenj iz leta 1984 je vplival na orgle, vendar ne nepopravljivo; ve\xc4\x8dja obnova, ki se je za\xc4\x8dela leta 1991 in se kon\xc4\x8dala dve leti kasneje, je potekala pod vodstvom ustanovitelja Principal Pipe Organs of York, Geoffreya Coffina, ki je bil neko\xc4\x8d asistent organist v stolnici.\n_START_SECTION_\nAstronomska ura\n_START_PARAGRAPH_\nAstronomska ura je bila name\xc5\xa1\xc4\x8dena v severni pre\xc4\x8dni ladji stolnice v Yorku leta 1955. Ura je spomenik letalcem, ki so delovali iz opori\xc5\xa1\xc4\x8d v Yorkshiru, grofiji Durham in Northumberland in so bili ubiti v bojih med drugo svetovno vojno.'